E-pad istor ar Bikted (da nebeutañ an hini a oa skrivet e-barzh ar Chronikoù) e oa peurvuiañ rouantelezh Fortriu an hini a oa e penn ar jeu, betek lakaat ar skiantourien da soñjal e oa roue Fortriu ha roue ar Bikted ar memes den. Kredet e veze e oa lechiet Fortriu war-dro Perth ha Strathearn, met labourioù nevesoch a ziskouez e oa lechiet e Moray, a oa kalz brasoch eget kontelezh Moray a-vremañ.